ვარსკვლავური ომები: აჯანყებულები
„ვარსკვლავური ომები: აჯანყებულები“ — ამერიკული 3D ანიმაციური ტელესერიალი, შექმნილი Lucasfilm Animation-ის მიერ. მისი მოქმედება მიმდინარეობს ვარსკვლავური ომების სამყაროში, ფრენჩაიზის III და IV ფილმების მოვლენებს შორის. სიუჟეტის მიხედვით, გალაქტიკური იმპერია ამაგრებს პოზიციებს. იმპერიული ძალები ეძებენ უკანასკნელ ჯედაებს, ხოლო მათ უპირისპირდება ამბოხებულების ალიანსი, რომელიც ნელ-ნელა ფორმას იძენს. სერიალის ვიზუალური სტილი ეფუძნება რალფ მაკ-კუორის ორიგინალურ მხატვრობას. ტელესერიალამდე გამოვიდა ერთსაათიანი სატელევიზიო ფილმი „აჯანყების ნაპერწკალი“. მისი პრემიერა გაიმართა 2014 წლის 3 ოქტომბერს, Disney Channel-ზე. ტელესერიალის ჩვენება დაიწყო Disney XD-ზე, 13 ოქტომბერს. მისი პირველი სეზონი შედგებოდა 16 ეპიზოდისგან. სულ გამოვიდა ოთხი მოკლე ეპიზოდი, თავად ფილმი „აჯანყების ნაპერწკალი“ და 13 სტანდარტული ხანგრძლივობის ეპიზოდი. სერიალში ჩნდებიან როგორც ორიგინალური ტრილოგიის პერსონაჟები, ასევე ახალი გმირები. მეორე სეზონი, შემდგარი 22 ეპიზოდისგან, გამოვიდა 2015 წლის 20 ივნისს. მასში შედის ერთსაათიანი „ლოთალის ალყა“. მესამე სეზონი, შემდგარი 22 ეპიზოდისგან, გამოვიდა 2016 წლის 24 სექტემბერს, კიდევ ერთი ერთსაათიანი ეპიზოდით, „ნაბიჯები წყვდიადში“. მეოთხე სეზონი, 16 ეპიზოდით, გამოვიდა 2017 წლის 16 ოქტომბერს. მასში შედის ერთსაათიანი „მანდალორის გმირები“. აგრეთვე ცნობილი გახდა, რომ ეს იქნებოდა სერიალის უკანასკნელი სეზონი. სერიალის პირველი სეზონის აღმასრულებელი პროდიუსერები არიან საიმონ კინბერგი, დეივ ფილონი და გრეგ უაისმენი. ამ სეზონის შემდეგ უკანასკნელმა პროექტი დატოვა. ფილონი აგრეთვე პირველი ორი სეზონის ხელმძღვანელი იყო, მაგრამ თანამდებობა დატოვა მას შემდეგ, რაც მისი როლი Lucasfilm Animation-ის ყველა მომავალ პროექტში გაფართოვდა. ფილონის სანაცვლოდ ადგილი დაიკავა ჯასტინ რიჯმა და მუშაობდა მესამე სეზონზე.